
referat fra møte i lokalt arbeidsmiljøutvalg ved avdeling øks 

11. september 2002 1230-1545


Tilstede:

Bennedichte Olsen
Brita Børve

Anne Elisabeth Juul Persbråten
Knut Sverre Røang


Tore Vogt (sekretær)

Dagsorden ble godkjent.

SAK 15/02: Planter, estetikk og miljø

Jørn Viumdalen fra firmaet Greentime presenterte det biologiske kontor som forventes å gi positive effekter på inneklima og velvære hos de ansatte. Det er kun mulig å leie det biologiske kontor. Leiepris for økologisk kontor er 350 kr. pr. måned. For klasserom er estimert leiepris kr. 1600 pr. måned. 

Forslag fra ansatt om å etablere drivhus i 4. etasje ble ikke anbefalt av konsulent Jørn Viumdalen. Det gir større effekter med beplanting på kontorarbeidsplassen, eller i klasserom.

LAMU synes at biologisk kontor kan være en interessant løsning, men er samtidig bevisst på at dette er en dyr løsning.

Vurdering av estetikken på eksisterende møblement i bygningen tas opp som egen sak på neste LAMU-møte. 

Vedtak:

LAMU anmoder om at biologisk kontor og klasserom drøftes og prioriteres opp mot andre ønskete formål i forbindelse med behandlingen av budsjett for 2003. Saken følges opp av ledelsen og LAMU informeres i første møte over nyåret. 

Sak 16/02: Erfaringer med årets rundvask

Gulvboningen var godt utført. Det har vært uttrykt misnøye med vask av enkelte kontor. Mens rundvasken pågikk, gikk det ut beskjed om at hver ansatt selv hatt ansvar for å melde i fra om eventuell misnøye med vaskingen av kontoret. De som har meldt i fra om misnøye har fått kontoret vasket på nytt.

Det ble diskutert om muligheten til å male kontoret selv for å dekke over dårlig vask, enten ved å få utdelt maling eller dekke utgifter til maling selv. Dette skal undersøkes med driftskontoret, og med kontrakten med utleier. En løsning som ble nevnt var at de som ønsker å male kontoret selv kan vaske veggene først for å kartlegge om maling av veggene i det hele tatt er nødvendig.

Vedtak: Ledelsen undersøker muligheten for maling av kontor, enten ved dekning av utgifter eller at den enkelte maler selv og dekker malingsutgifter. 

Sak 17/02: Oppfølging av arbeidsmiljøstudien: Stressrelaterte problemer

Verneombudene etterlyste plan for reduksjon av stress i jobben. Det ble referert fra ledermøte der saken ble diskutert, og der det kom forslag om å arrangere seminar om stress og stressmestring på den enkelte utdanning. 

Det ble fokusert spesielt på stress i ekspedisjonen. Det er igangsatt økt bemanning på ekspedisjonen i oppstarten av studieåret, og det planlegges økt åpningstid i studentekspedisjonen for å avlaste ekspedisjonen. Videre bør endret fysisk lokalisering av studentekspedisjonen vurderes, men LAMU innser at dette kan være vanskelig på grunn av bygningsmessige forhold. Videre er det ønskelig at ansatte blir anmodet om å hente rekvisita selv i stedet for å belaste ekspedisjonen med denne type arbeid. En løsning for å oppnå dette er å flytte rekvisitaskapene. 

Avdelingsledelsen vurderer tiltak for å bedre situasjonen på ekspedisjonen.

Verneombudene understreket at det er ønskelig at frister for oppfølging av tiltak er realistiske. Under punkt 2 framlagt plan: "Gjennomgang av det fysiske arbeidsmiljø med sikte på forbedring", utsettes frist for oppfølging til 01.11.02.

Under punkt 5 i framlagt plan, om kjønnsdiskriminering, endres oppfølgingspunkt a til: "Informere om systemet rundt rapportering av psykososiale forhold."

Vedtak:

LAMU godkjenner fremlagte oppfølging og tiltak av arbeidsmiljøundersøkelsen 2000 med de merknader som framkom i møtet.

Sak 18/02: Tiltak i etterkant av systemrevisjonen 2002- informasjon og kartlegging

Det ble informert om at det er HiOs konsulenttjenesten for funksjonshemmete studenter som har oppfølgingsansvar for avdelingens studenter som har meldt i fra om behov for særskilt tilrettelegging. Rom X133 vil bli tilrettelagt for funksjonshemmete studenter med tilgang til PC. 

Det ble også informert om at renholdsplan henger på veggene i bygget, og det ble også henvist til e-post sendt i mai om renholdsplan.

Sak 19/02: Tiltak i etterkant av systemrevisjonen 2002: Brannsikring m.m.

Behovet for felles brannsvarsling i alle bygninger i Pilestredet 56 er tatt opp med driftseksjonen. Avdelingen har ikke utarbeidet rutiner for evakuering av funksjonshemmete studenter i tilfelle brann. Ansvarsforhold når det bryter ut brann, og løfteteppe ble diskutert.  Verneombudene påpekte at dette var et ansvar avdelingen må ta på alvor. Verneombud for administrativt personale foreslo at avdelingen vurderer nytten av "branntepper" til de studenter som sitter i rullestol. En løsning kan være at den enkelte rullestolbruker får utdelt "brannteppe" ved studiestart til utlån.

Det ble drøftet hvordan LAMU skal forholde seg til det faktum at det er ulovlig å ha kaffetraktere eller vannkokere på eget kontor.

Avdelingen har ikke mottatt rapport fra siste brannøvelse.

Vedtak:

LAMU etterlyser  rutiner for evakuering av funksjonshemmete studenter i tilfelle brann.

LAMU anmoder om at det sendes melding til ansatte om at de må være påpasselige med å trekke ut stikkontakten fra kaffetraktere og vannkokere etter bruk. Det bør tilrettelegges for kollektive løsninger der ansatte samarbeider om felles kaffetrakter og vannkoker på plasser der det er godkjent. 

LAMU forventer at avdelingen får rapport fra neste brannøvelse. Hvis det ikke automatisk skjer, må ledelsen purre slik at dette kommer i orden.

Sak 20/02: Oppfølging av saker etter vernerunden 2002: Mindre tekniske/praktiske spørsmål

Det er registrert forbedring med hensyn til rot i studentkantina, cafe Gerd.

Støyforholdene på rom Y102-105 og 109 har ikke blitt bedre til tross for at dette ble rapportert om allerede i januar 2001. Det ble uttrykt frustrasjon over at dette enda ikke var ordnet.

Teknisk seksjon har lovet at kateterbelysningen skal måles. En slik måling har ikke funnet sted. 

Det er sendt notat til teknisk seksjon om muligheten for å bygge røykeskur utenfor hovedinngangen. LAMU er imidlertid ikke interessert i at denne saken prioriteres framfor andre viktigere arbeidsmiljøspørsmål.

Vedtak:

LAMU anmoder om at driftskontoret blir purret på når henvendelser ikke blir fulgt opp. Ledelsen kontrollerer hvilke henvendelser som er fulgt opp, og ber om en begrunnelse for hvorfor ting ikke er gjort. LAMU vil ikke fortsatt prioritere røykeskur.

Sak 21/02: Oppfølging fra vernerunde, systemkontroll m.m : Avdelingens inneklima

Det ble infomert om at Høgskolen er i en forhandlingsposisjon overfor utleier Olav Thon. Inneklima er et av drøftingspunktene i reforhandling av leieavtalen. Høgskoledirektøren har signalisert at det kan være mulighet for noe mer enn kr. 500.000 til disposisjon til forbedring av klimaanlegget, og at tiltak vil bli drøftet når det totale disponible beløpet er avklart. Høgskoledirektør og rektor var tilstede på avdelingsstyremøte i juni for å redegjøre for høgskolens videre fremdrift i saken.

Verneombudene understreket at det ikke er akseptabelt at denne saken ikke er løst. De ansatte og studentene har nådd en tålegrense. 

Vedtak:

LAMU ber avdelingsledelsen ha løpende kontakt med sentraladministrasjonen for å finne løsninger på avdelingens uakseptable fysiske inneklima. 

Sak 22/02: HMS-samtaler høsten 2002

Vedtak:

Avdelingsdirektør innkaller til HMS-samtaler oktober 2002.  

Sak 23/02: Personalpolitikk i avdelingens administrasjon: Prinsipiell vinkling

Organisering av arbeidet

Verneombudene er gjort kjent med at det er et ikke ubetydelig stress i administrasjonen, og det har i perioder vært et til dels stort sykefravær. Hvor tydelig koplingen er mellom sykefravær og arbeidssistuasjon er ikke godt nok kjent. 

Verneombudet for undervisnings- og forskningspersonale etterlyste organisasjonsplan for administrasjonen. Ledelsen informerte om at planen var formidlet til administrativt personale på administrasjonsmøte. Alle administrativt ansatte har fått stillingsinstruks.
Personlig utvikling

Verneombudet for undervisnings- og forskningspersonalet var interessert i hvilken grad ledelsen ved ØKS praktiserte en aktiv personalpolitikk for tilsatte i administrasjonen, for eksempel i de tilfelle hvor det lyses ut en ledig stilling i administrasjonen. Det ble informert om at informasjon om utlyste stillinger i administrasjonen blir gitt på administrasjonsmøter. 

Verneombudet for undervisnings- og forskningspersonale understreket betydningen av en personalpolitikk som gjorde at den enkelte fikk oppgaver som gjorde det mulig å strekke seg faglig, og derigjennom få prøvd ut egen kompetanse og interesse. 

Sak 24/02: Førstehjelpskurs

Vedtak:

LAMU anmoder om at interesserte for et slikt kurs blir kartlagt. Direktøren følger dette opp, og LAMU ber henne vurdere om det er ansatte som særlig har behov for en slik kunnskap.

Sak 25/02: Rapport til avdelingsstyret

Vedtak:

LAMU godkjenner det fremlagte forslaget til LAMUs rapport for arbeidsåret 2001/2002.

Sak 26/02: Årshjul /aktivitetsplan for HMS-arbeidet ved ØKS

Vedtak: 

LAMU godkjenner det framlagte forslag til aktivitetsplan for HMS-arbeidet ved ØKS for arbeidsåret 2002/2003.

Sak 27/02: Eventuelt

1. Direktøren informerte om at det ville bli holdt stressmestringskurs for administrasjonen på deres fagtur. 

2. Kontorsjefen redegjorde for situasjonen på rom Z607. Ombyggingen nærmet seg slutten, og han mente det ble viktig å lære av de erfaringer ØKS hadde gjort i dette arbeidet.

3. Med utgangspunkt i et notat til kollegene fra verneombudene, datert mai i år, ønsket direktøren å presisere at informasjon fra LAMU-møtene ikke burde gå ut før referatet er godkjent. Verneombudene sa seg enig i en slik ordning, så sant referatene kom ut raskt. 

4. Det hadde blitt kjent at en fysioterapeut i nabolaget hadde fått melding om infisert vann. Tilsvarende informasjon hadde ikke nådd ØKS, og ledelsen vil undersøke om dette er noe vi skal bekymre oss for. 

5. Fraværsrapport for 2. halvår ble etterlyst. Det ble anmodet om at fraværsrapport blir framlagt på neste LAMU-møte.

6. Deltakere på høgskolens LAMU-seminar på Hadeland uttrykte tilfredshet med gjennomføringen av seminaret. 

Neste LAMU-møte er torsdag 21. november. 

